Indringerplante uit Tuinroetedam verwyder | Netwerk24
Indringerplante uit Tuinroetedam verwyder
Deur Jackie Kruger 21 Junie 2020 16:22
Die indringerplante in die Tuinroetedam voordat dit met onkruiddoder behandel is. Foto: Verskaf
Werk het begin om 'n plaat indringerplante te verwyder wat tydens die inperkingstyd in die Tuinroetedam in George begin groei het.
Inwoners het vroeër hul kommer oor die plant in die dam uitgespreek en gevra wat dit is. Dit het toe by navraag aan die George-munisipaliteit geblyk dat dit nie water-hiasinte is nie, maar Salvinai molesta, ook bekend as die Kariba-onkruid of watervaring.
Volgens Walter Hendricks, direkteur van gemeenskapsdienste by die George-munisipaliteit, het die departement van parke en rekreasie die eerste week van Junie begin om die Kariba-onkruid met 'n omgewingsvriendelike onkruiddoder te besproei.
'n Spesialis-kontrakteur is aangewys om die onkruid so vinnig moontlik te beheer, luidens 'n verklaring. Dit neem ses tot sewe dae vir die plante om op die onkruiddoder te reageer. Die onkruiddoder het geen impak op ander lewensvorme nie. Die onkruiddoder veroorsaak dat die plant geel word as dit vrek. Dit sink dan na die bodem, waar dit disintegreer.
Opvolgbehandelings word gedoen waar nodig blyk te wees. Ná ses weke sal 'n insek, wat slegs onkruid vreet, daar losgelaat word om die plant verder uit te roei en te beheer.